b'\n_START_ARTICLE_\nSmagsdommerne\n_START_PARAGRAPH_\nSmagsdommerne var et kulturprogram, der sendes p\xc3\xa5 tvkanalen DR K hver tirsdag klokken 21. Programmets v\xc3\xa6rt har v\xc3\xa6ret Adrian Lloyd Hughes og Alberte Clement Meldal, og v\xc3\xa6rten er den eneste faste smagsdommer i programmet. De tre \xc3\xb8vrigt medvirkende smagsdommere skiftes ugentligt ud.\n_START_SECTION_\nProgrammets indhold\n_START_PARAGRAPH_\nProgrammets smagsdommere, som altid er markante danske kulturpersonligheder, behandler aktuelle emner inden for kunst og kultur: litteratur, teater, musik m.m. Hver smagsdommer inviteres af programmets redaktion ud for at opleve forskellige kulturelle begivenheder for derefter at fort\xc3\xa6lle om deres oplevelser og mening og begivenhed i tv-programmet. Ofte f\xc3\xb8rer det til stor uenighed og diskussion mellem dommerne. Programmet sluttes ofte af med, at hver af dommerne skal v\xc3\xa6lge hvilken en af de debatterede begivenheder, b\xc3\xb8ger, cd\'er eller lignende, de vil anbefale seerne at ops\xc3\xb8ge.\n_START_SECTION_\nParodier\n_START_PARAGRAPH_\nI sketchshowet Tak for i aften med de to standupkomikere Rune Klan og Mick \xc3\x98gendahl bliver Smagsdommerne parodieres i en r\xc3\xa6kke af sm\xc3\xa5 sketcher. Programmet kaldes her Spasdommerne og byder bl.a. p\xc3\xa5 den fiktive dommer Roberto Fuck Larsen. Ogs\xc3\xa5 radiokanalen P3s program De Sorte Spejdere har omtalt Smagsdommerne. Bl.a. kan det n\xc3\xa6vnes at Adrian Hughes ofte let ironisk omtales som "DR2s kulturkonge".  S\xc3\xa6rlig omtale fik programmet efter at Peter Lund Madsen havde medvirket. Peter Lund Madsen er storebror til radioprogrammets ene v\xc3\xa6rt Anders Lund Madsen, og lillebror var ganske utilfreds med, at det ikke var ham, der var blevet inviteret til at g\xc3\xa6ste programmet. Denne bevidst barnlige misundelse f\xc3\xb8rte til, at Smagsdommerne d. 13. marts 2008 bl.a. omhandlede De sorte Spejdere, som en form for humoristisk svar p\xc3\xa5 tiltale.\n_START_SECTION_\nKritik\n_START_PARAGRAPH_\nKritikken af Smagsdommerne er g\xc3\xa5et i to retninger: nogle har fundet programmet for h\xc3\xb8jpandet og intellektuelt, mens andre har fundet det useri\xc3\xb8st og har kaldt det tom underholdning.  En anden tilbagevende kritik er, at dommerne ofte g\xc3\xb8r sig klog p\xc3\xa5 emner, de ikke har forstand p\xc3\xa5. Anders Lund Madsens omtalte satiriske omtale af broderens medvirken i programmet, kan ses som en kommentar til det.'